b'\n_START_ARTICLE_\nWye\n_START_SECTION_\nBeskrivelse\n_START_PARAGRAPH_\nWye har sit udspring i de walisiske bjerge ved Plynlimon. Den l\xc3\xb8ber gennem eller n\xc3\xa6r en r\xc3\xa6kke byer og landsbyer som Rhayader, Builth Wells, Hay-on-Wye, Hereford (den eneste st\xc3\xb8rre by, den passerer), Ross-on-Wye, Symonds Yat, Monmouth og Tintern, inden den st\xc3\xb8der til Severns munding lige neden for Chepstow. Wye er samlet set 215 kilometer lang._NEWLINE_Floden er udn\xc3\xa6vnt til et britisk Site of Special Scientific Interest (Omr\xc3\xa5de af s\xc3\xa6rlig videnskabelig interesse) samt et s\xc3\xa6rligt bevaringsomr\xc3\xa5de if\xc3\xb8lge EU\'s habitatdirektiv som et af Storbritanniens vigtigste naturbevaringsomr\xc3\xa5der. Store dele af Wyes nedre l\xc3\xb8b er et af landets Area of Outstanding Natural Beauty (Omr\xc3\xa5de med ekstraordin\xc3\xa6rt smuk natur)._NEWLINE_Wye er stort set fri for forurening og er tidligere blevet regnet for en af Storbritanniens bedste floder til laksefiskeri uden for Skotland. Imidlertid er laksebestanden i Wye i de seneste \xc3\xa5r faldet markant, og fangstm\xc3\xa6ngderne ligger nu under flere andre floder i England og Wales. I 1967 blev der fanget 7.864 laks med fiskestang, i 1988 var tallet endnu s\xc3\xa5 h\xc3\xb8jt som 6.401, mens det i 2002 var faldet til 357, et lavpunkt, hvorfra det kun er steget svagt trods intensivt arbejde foretaget af Wye and Usk Foundation for at genskabe gode gyde- og opv\xc3\xa6kstforholdfor laksen. Wye var is\xc3\xa6r kendt for sine store for\xc3\xa5rslaks (s\xc3\xa5kaldte \'springers\'), der havde tilbragt tre-fire \xc3\xa5r i havet, inden de trak op i floden for at gyde. De ankom gerne mellem januar og juni, og de st\xc3\xb8rste vejede over 20 kilo. Flodens rekordlaks p\xc3\xa5 27 kilo blev fanget ved Ballingham i 1923. Den seneste st\xc3\xb8rre Wye-laks vejede lidt over 23 kilo og blev taget i 1963. De meget store for\xc3\xa5rslaks er reelt forsvundet i l\xc3\xb8bet af de seneste to-tre \xc3\xa5rtier._NEWLINE_Wye er popul\xc3\xa6r til kanosejlads p\xc3\xa5 grund af sin relativt langsomme str\xc3\xb8m, som s\xc3\xa6rligt tilgodeser begyndere. Str\xc3\xb8mfaldene ved Symonds Yat er dog mere kr\xc3\xa6vende. Offentligheden har lov til at sejle fra Hay og nedstr\xc3\xb8ms. Vandrere kan f\xc3\xb8lge Wye Valley Walk, et velholdte stisystem, langs floden fra Coed Hafren til Chepstow._NEWLINE_Et udsigtspunkt i n\xc3\xa6rheden af The Biblins on the Wye g\xc3\xa5r under navnet "Tre counties udsigten", idet det ligger, hvor Herefordshire, Gloucestershire og Monmouthshire m\xc3\xb8des. P\xc3\xa5 de sidste 26 kilometer, mellem landsbyen Redbrook og Chepstow, fungerer Wye som gr\xc3\xa6nse mellem Wales og England._NEWLINE_De st\xc3\xb8rste af till\xc3\xb8b er Lugg og Monnow.\n_START_SECTION_\nHistorie\n_START_PARAGRAPH_\nRomerne byggede en bro af tr\xc3\xa6 og sten lidt oven for, hvor man i dag finder Chepstow. Det er endnu muligt at sejle op ad floden til Monmouth, s\xc3\xa5ledes som man har kunnet siden begyndelsen af 1300-tallet. Sir William Sandys forbedrede disse muligheder i 1660\'erne, s\xc3\xa5 det kunne lade sig g\xc3\xb8re at sejle til Hereford, idet han oprettede sluser, s\xc3\xa5 opstemningerne kunne passeres. Arbejdet viste sig dog ikke at v\xc3\xa6re tilstr\xc3\xa6kkeligt holdbart, og i 1696 gav en parlamentslov Hereford County lov til at opk\xc3\xb8be og destruere vandm\xc3\xb8llerne p\xc3\xa5 Wye og Lugg. Alle sluser og opstemninger blev fjernet, bortset fra New Weir Forge n\xc3\xa6r Goodrich; denne overlevede til 1815. Opk\xc3\xb8bet blev finansieret af en county-skat. Opstemningerne blev fjernet langs Wye i Herefordshire, hvilket gjorde floden passabel til countiets vestre gr\xc3\xa6nse og l\xc3\xa6ngere op, i hvert fald til Hay-on-Wye. En hestetr\xc3\xa6kvej blev anlagt i 1808, men kun op til Hereford; f\xc3\xb8r det blev prammene trukket ved mandkraft, p\xc3\xa5 samme m\xc3\xa5de som det skete p\xc3\xa5 Severn. Der blev i flere omgange brugt penge p\xc3\xa5 at forbedre sejlmulighederne p\xc3\xa5 Lugg fra Leominster til denne flods udl\xc3\xb8b i Wye ved Mordiford, men det tyder p\xc3\xa5, at besejlingen af denne flod har v\xc3\xa6ret besv\xc3\xa6rlig. Wye vedblev at v\xc3\xa6re kommercielt sejlbar til 1850\'erne, hvorp\xc3\xa5 jernbanerne overtog transporten.\n_START_SECTION_\nBesejling og sport\n_START_PARAGRAPH_\nDen britiske milj\xc3\xb8styrelse fasts\xc3\xa6tter reglerne for sejlads p\xc3\xa5 Wye. Tidevandet g\xc3\xa5r i floden op til Bigsweir, og neden for dette punkt har Gloucester Harbour Trustees myndigheden over besejlingen._NEWLINE_Wye er flittigt anvendt til kano- og kajaksejlads, idet den har str\xc3\xa6kninger, der passer til forskellige erfaringsniveauer, og fordi der er fri adgang til sejlads fra Glasbury til udl\xc3\xb8bet i Severn. Der findes mange kanoudlejninger og mulighed for at sejle i grupper med kyndige guider, lige som der er en r\xc3\xa6kke lejrpladser forskellige steder langs floden. Ved Symonds Yat er der et s\xc3\xa6rligt popul\xc3\xa6rt sted med kraftigere str\xc3\xb8mme, og stedet blev i 2003 erhvervet af British Canoe Union med henblik p\xc3\xa5 at bevare str\xc3\xb8mmene til rekreativ brug._NEWLINE_Tre roklubber holder til ved Wye ved Hereford, Ross-on-Wye og Monmouth. Der afholdes \xc3\xa5rlige regattaer ved klubberne i Ross og i Monmouth for roere p\xc3\xa5 alle niveauer.'